
LARS MÆHLE

Alba & Finito

MYSTERIET I

JOTUNHEIMEN

ILLUSTRERT AV

CATHRINE SANDMÆL

DE SOM ER MED

ALBA OG FINITO

PAPPA TRULS

BJARNE PRIMI

– KJENDISKOKK OG VERDENSMESTER I OST

SONDRE PRIMI

– SØNN OG SETERGUTT

MAGNE MANCHEGO

– OSTEEKSPERT

SYNNE SYRLE

– MATKRITIKER

CAROL CHRISTMAS

– PERSONLIG ASSISTENT

– Våkne, Alba! Vi er nesten framme!

Jeg skvatt. Speidet forvirret rundt meg.

Hva? Hadde jeg sovna?

Øyeblikket etter skjønte jeg hvor jeg var. I mini-lastebilen, sammen med Pappa Truls og Finito. Vi humpet sakte oppover en bratt, smal grusvei.

Jeg kikket ut av bilvinduet og kjente et skikkelig sug i magen.

Shit!

Vi var himmelhøyt oppe i ei fjellside.

Pappa tviholdt i rattet og holdt tunga rett i munnen mens bilen lirket seg rundt en sving, videre opp en stupbratt bakke – en lang, lang stund – før vi endelig kjørte ut på en flatere strekning.

Jeg pustet lettet ut.

– Voff!

Jeg snudde meg og smilte. Finito hadde reist seg i buret bak i mini-lastebilen.

– Hei, Finito! Syntes du også det var litt skummelt?

Finito ulte og logret så halen pisket mot stengene i buret.

– Fine Finito, sa jeg og lo, før jeg snudde meg igjen.

Landskapet videt seg ut foran oss.

Vi kjørte inn i en dal.

På hver side av veien var det skikkelig høye fjelltopper. Ikke så rart, kanskje, siden de høyeste fjellene i landet ligger der vi var, i Jotunheimen.

Hvordan jeg vet dette?

Jo, Pappa Emil (den andre pappaen min!) har en greie med at jeg skal lære meg alt, absolutt alt, om de største og lengste og bredeste stedene i Norge.

Norges største innsjø?

Mjøsa (som vi hadde kjørt forbi tidligere på morgenen).

Norges lengste elv?

Glomma.

Norges høyeste fjell?

Galdhøpiggen, 2469 moh. I Lom, Jotunheimen, og faktisk ikke langt fra der vi var nå!

Skjønner?

Det var ikke minifjell rundt oss, akkurat – nei, ENORMT svære fjell med snø på toppene.

Men hvorfor vi var her i det hele tatt, er jo sikkert det du lurer mest på. Verken Pappa Truls eller jeg er sånne typiske fjellturister, akkurat.

Jo, altså, for å ta det kjapt: Pappa Truls er, som du kanskje husker, veterinær. I tillegg er han med i et program om dyrleger på tv. Han er på en måte eh … kjendis. Ja, han blir faktisk kalt «hele Norges dyrlege».

Veldig flaut, jeg vet! Og ganske slitsomt.

Ikke minst fordi folk som har sett ham på tv, ringer til ham – absolutt hele tiden! – og vil at han skal hjelpe dyrene deres. Selv om det bare feiler dem bitte små ting.

Men i går kveld var det alvor.

For da ble pappa kontaktet av Bjarne Primi, som er kjendiskokk og vinner av fjorårets VM i ost.

Det var helt krise.

Flere av geitene til Primi, som går på sommerbeite på fjellet her i Jotunheimen, var nemlig plutselig blitt syke. Og det som var enda verre: Det var akkurat de geitene som ga Primi melk til den prisvinnende osten.

I tillegg var det litt av et mysterium. For hvordan i alle dager kunne så mange geiter ha blitt syke?

Samtidig?

